Efter halvandet års kamp har 68-årige Knud Sørensen tabt kampen til Brønderslev Kommune, der nu må tvangskøbe dele af hans grund og i stedet anlægge vandresti.

Den 68-årige landmand Knud Sørensen fra Asaa vil fremover få en del gående 'trafik' ind over sin grund. Byrådet i Brønderslev Kommune har på et byrådsmøde netop valgt at gennemføre en ekspropriation af dele af Knud Sørensens skovområde. Planer, som kommunen for halvandet år siden fik skudt i sænk af Vejdirektoratet, der ophævede beslutningen om at ekspropriere dele af Knud Sørensens grund, så de i stedet kunne etablere vandreruten Nordsøstien. Den skulle flyttes fra den nuværende placering på Strandvejen og ind i den fredede skov for at komme længere væk fra trafik, lød argumentet. Men nu står Knud Sørensen så igen med en tabt sag - og en tabt grund. Brønderslev Kommune har siden første afgørelse indhentet den nødvendige dispensation fra Miljøstyrelsen. Både Teknik- og Økonomiudvalget i Brønderslev Kommune har indstillet, at kommunen skal godkende ekspropriering af Knud Sørensens grund. Og beslutningen blev så vedtaget i dag. Den 68-årige landmand er dermed tvunget til at sælge ud af sin grund til Brønderslev Kommune. Borgmester har tillid til beslutningen Knud Sørensen nægter at acceptere, at kommunen tvinger ham til at sælge dele af sin grund fra, så stien kan ligge der i stedet - derfor anker han kommunens beslutning. - Det koster da penge at blive ved med at slås med kommunen. Nu har det stået på i over to år, og vi har aldrig kunnet få den rigtige grund, og de har bare fortsat nøjagtigt samme projekt igen, som de har fået forkastet, siger Knud Sørensen. Brønderslev Kommunes borgmester Mikael Klitgaard (V) har tidligere sagt til TV2 Nord, at han har tillid til, at man i udvalgene og Miljøstyrelsen træffer den rigtige beslutning. - Der er nu også tydeligt beskrevet, at man har lov til at lave en ekspropriation gennem fredskov, så jeg håber da og tror på, at dem, der har arbejdet med det her, har gjort det rigtig omhyggeligt, siger borgmester i Brønderslev Kommune, Mikael Klitgaard (V). Agri Nord: Ulovligt at ekspropriere Selvom kommunen nu har den dispensation, som de manglede sidst og, derfor fik ophævet deres beslutning om ekspropriering, så mener Knud Sørensens juridiske hjælp hos Agri Nord stadig, at der er tale om ulovlig ekspropriation, fordi Nordsøstien, som Brønderslev Kommune ønsker skal gå gennem Knud Sørensens skov, allerede eksisterer i fuld længde uden nogle huller, og derfor er der en anden mulighed, hvor stien kan gå. Det beviser ifølge Hans Ole Kristensen, der er juridisk rådgiver hos Agri Nord, at det ikke er tvingende nødvendigt at ekspropriere Knud Sørensens jord, fordi det ikke er sidste udvej, da man blot kan bruge den stiføring, der allerede findes. - Der er en forskel mellem 'nice to have' og 'need to have', og vi er efter vores mening derude, hvor der er tale om 'nice to have', men tilfældigvis har Knud den bare, siger Hans Ole Kristensen. Heller ikke Knud Sørensen selv forstår beslutningen: - Nej, fordi det kan godt ske, at de mener det, men de har på intet tidspunkt kunnet forklare, hvor nødvendighedsprincippet i grundloven kommer ind. Det skal være nødvendigt, for at man kan ekspropriere, siger han.